અમદાવાદ થી મુંબઇ જવા માટે કેન્દ્ર સરકારે બુલેટ ટ્રેનનો 1.10 લાખ કરોડનો પ્રોજેક્ટ શરૂ કર્યો છે પરંતુ જમીન સંપાદનમાં વિધ્ન ઉભાં થતાં આ પ્રોજેક્ટ વિલંબમાં પડે તેવી દહેશત છે. આ પ્રોજેક્ટની આડે કેરી અને ચીકુના ખેતરો આવે છે. બન્ને રાજ્યોના ખેડૂતોએ જમીન આપવા અંગે વિરોધ કર્યો છે. આ વિવાદ ચાલી રહ્યો છે ત્યારે મહારાષ્ટ્રની સરકારે મુંબઇ થી પૂનાનું અંતર ઘટાડવાનું નક્કી કર્યું છે. આ પ્રોજેક્ટ પૂર્ણ થયે મુંબઇ થી પૂના માત્ર 20 થી 25 મિનિટમાં પહોંચી શકાશે. મહારાષ્ટ્ર સરકાર જમીન સંપાદનમાં પડ્યા વિના હાઇપરલુપ ટ્રેનનો વિકલ્પ લાવી છે. આ ટ્રેન બંધ ટ્યુબમાં હોય છે અને તે મેગ્નેટીક લેવીટેશનથી ચાલે છે. આ ટ્રેનની એવરેજ સ્પીડ કલાકના 970 કિલોમીટર છે. તેની ટોપ સ્પીડ 1200 કિલોમીટરની છે. આ ટ્રેનમાં કોચ નહીં પણ પોડ હોય છે જેની નીચે મેગ્નેટ હશે કે જેથી હવામાં તરતું હશે. દરેક પોડની આગળ જેટ એન્જીન જેવું કોમ્પ્રેશર હોય છે. દાવો કરવામાં આવે છે કે હાઇપરલુપ ટ્રેનથી અકસ્માતના ચાન્સિસ પણ ઘટી જાય છે. આપણે બુલેટ ટ્રેનની સાથોસાથ હાઇપરલુપ અંગે પણ વિચારવું જોઇએ.